ÚRAD VLÁDY SLOVENSKEJ REPUBLIKY
                Sekcia vládnej legislatívy

							         	Na rokovanie vlády SR
                                                                               	Dňa 17. mája 2006
                                                                               	 K materiálu č. 8938/2006
							         	K bodu č. 24

S T A N O V I S K O
 
k návrhu nariadenia vlády Slovenskej republiky o technických požiadavkách na ochranné konštrukcie chrániace vodiča pri prevrátení poľnohospodárskych kolesových traktorov a lesných kolesových traktorov - k novému zneniu

I.

Návrh nariadenia vlády Slovenskej republiky o technických požiadavkách na ochranné konštrukcie chrániace vodiča pri prevrátení poľnohospodárskych kolesových traktorov a lesných kolesových traktorov ako iniciatívny materiál vypracovaný podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky a podľa § 5 ods. 26, § 6 ods. 16, § 7 ods. 19 a § 8 ods. 24 zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov na rokovanie vlády predkladá  minister dopravy, pôšt a telekomunikácií Slovenskej republiky Pavol Prokopovič.

II.

Predkladaným návrhom nariadenia vlády sa do právneho poriadku Slovenskej republiky preberá smernica Rady 77/536/EHS z 28. júna 1977 o aproximácii právnych predpisov členských štátov o ochranných konštrukciách kolesových poľnohospodárskych alebo lesných traktorov, chrániacich pri prevrátení v platnom znení.

Predkladateľ uvádza, že návrh nariadenia vlády nebude mať dopad na štátny rozpočet, rozpočty vyšších územných celkov, ani iný finančný, ekonomický, environmentálny vplyv, ani vplyv na zamestnanosť a na podnikateľské prostredie.

Návrh nariadenia vlády bol predmetom pripomienkového konania a na rokovanie vlády SR sa predkladá bez rozporov.

III.

Legislatívna rada vlády SR prerokovala predmetný návrh na svojom zasadnutí dňa 2. mája 2006 a odporučila návrh nariadenia vlády predložiť na rokovanie vlády SR v novom znení, v ktorom budú zapracované jej pripomienky.

IV.

Sekcia vládnej legislatívy Úradu vlády Slovenskej republiky konštatuje, že v novom znení návrhu nariadenia vlády Slovenskej republiky o technických požiadavkách  na ochranné konštrukcie chrániace vodiča pri prevrátení poľnohospodárskych kolesových traktorov a lesných kolesových traktorov sú  pripomienky Legislatívnej rady vlády Slovenskej republiky zapracované (12 pripomienok) a 2 pripomienky nie sú zapracované.

Sekcia vládnej legislatívy Úradu vlády Slovenskej republiky preto odporúča vláde Slovenskej republiky návrh nariadenia vlády Slovenskej republiky o technických požiadavkách na ochranné konštrukcie chrániace vodiča pri prevrátení poľnohospodárskych kolesových traktorov a lesných kolesových traktorov schváliť, avšak až po zapracovaní týchto pripomienok:

- v § 2 písm. a) v druhom riadku je pred slovo „dvoma“ potrebné vložiť predložku „s“,
- v § 4 ods. 2 úvodnú vetu je potrebné formulovať takto: „K žiadosti podľa odseku 1 musia byť v troch vyhotoveniach priložené“,

Bratislava 16. mája 2006
Vypracoval: V. Vázal

              Štefan  G r m a n
           		    generálny riaditeľ
	                                                            sekcie vládnej legislatívy